  Виталий Пронин Та вакытэ кыӵе югдур ужъя рынокын, пыр-поч валэктон сётӥз элькунысьтымы ужъя но миграция политикая министр Надежда Губская.Кылем арлэн та вакытэныз ӵошатыса, шаерамы шоро-куспо уждунлэн быдӟалаез 8 процентлы йылӥз но 24 сюрс 321 манет люкаськиз. Котьку сямен ик тужгес но трос басьто мувӧй кыскон удысын - шоро-куспо уждунзы 51 сюрслэсь ортчемын, нош тужгес ичи - гурт удысын - 16 сюрс 886 манет. Но гуртоосъя югдур туэ кӧня ке шумпоттэ, пусйиз Надежда Губская. Угось ӝыны ар куспын гурт хозяйствоосын шоро-куспо уждун, миымен ӵошатыса, 14,8 процентлы ӝутскиз. Ар пумозь, оло, эшшо йылоз на.Та дырлы уждунэз ӝегатон учыръёс пусъемын шаерысьтымы 7 предприятиосын. Ужась калык азьын пунэмъёссы - 37 миллион 200 сюрс манет пала. Та пӧлысь 34 миллионэз усе Глазовысь предприятиос вылэ, тужгес секыт югдур кылдэмын лэсьтӥськонъя Чепца управлениын - таизлэн тыриськонъёсыз 16 миллион люкаськемын. Огъя вераса, пунэмъёс тужгес но трос кылдэмын лэсьтӥськон удысын - экономикаын шуг-секытъёс сое зол шуккизы.Надежда Губская пусъемъя, ужтэк кылемъёс ласянь югдур уг шугъяськыты: со сокем ик уг висъяськы кылем аръёсынлэсь. Мозмытыны чакламын пытсэт сьӧрын пукисьёсты чакланъя управлениысь 129 муртэ, со герӟаськемын та ёзэз выльдонэн, но вакансиос тырмыт - та дырлы калыклы ӵектыны быгатӥськомы 13 сюрс 800 инты, вераз Н. Губская.Туэ воштӥськонъёс пыӵало мигрантъёс ласянь но. Сыӵе кунъёсысь лыктэмъёс, кудъёсысьтыз Россие потыны виза кулэ ӧвӧл, странаямы интыяськыны но коньдон поттыны быгато, ужаны лэзись документ басьтытэк.Елена Никитина Туспкутэм вотэсысь басьтэмын Теги: коньдон уждун  